
Cseresznye (Prunus avium L.) genotípusok antocianin- és polifenol tartalmának vizsgálata HPLC-vel és molekuláris genetikai módszerekkel

A cseresznye nemcsak ízletes gyümölcs, hanem tápanyag- és antioxidáns-forrás is, mely számos jótékony hatást gyakorol egészségünkre. Gazdag színe és bioaktív összetevői, mint az antocianinok és flavonoidok, vonzóvá teszik a fogyasztók számára, ráadásul hozzájárulnak az idült betegségek megelőzéséhez is. A természetes színezékek iránti kereslet növekedésével a cseresznye szerepe még inkább előtérbe került egészségvédő tulajdonságai miatt.
Tanulmányunkban különböző cseresznye genotípusokat elemeztünk kémiai és molekuláris genetikai módszerekkel. HPLC-vel mértük és összehasonlítottuk a különböző fajták antocianin és flavonoid összmennyiségét az egész termésben, külön a gyümölcshúsban és a héjban, valamint figyelembe vettük a különböző tárolási módok befolyását a mintákra. Jelentős különbséget tapasztaltunk az egyből fagyasztva tárolt, illetve késleltetve tárolt fajták komponenseinek mennyisége között. Azt tapasztaltuk, hogy egyes komponensek, mint az antocianin és a naringenin-dihexóz, valamint kumaroil-kinasav kevésbé bomlékonyabb a többi komponenshez képest. Továbbá, hogy a héjban nagyobb koncentrációan vannak egyes komponensek, mint a húsban. Az adatainkat összevetettük más szakirodalmi adatokkal, melyek egyeztek a mi vizsgálati eredményeinkkel. A hús és héj vizsgálat unikális tanulmánynak bizonyult, mivel eddig nem foglalkozott a témával szakirodalom.
Cseresznyelevelekből DNS-t izoláltunk, majd CDDP markertechnika segítségével, MYB konzervált régiókat vizsgálva, kerestük az egyes fajták közötti polimorfizmust. Az eredményeket összevetettük a HPLC adatokkal és a polimorfizmus, valamint egyes komponensek különbségei közt kerestünk összefüggést.
Eredményeink azt mutatták, hogy a tárolásnak jelentős hatása van a komponensek bomlékonyságára, melyet további szakirodalmak is alátámasztottak, valamint, hogy az időjárás és évjárathatás is befolyásolja az egyes komponensek keletkezését.
A molekuláris markerek fejlesztésével és alkalmazásával DNS szinten is nyomon követhető a fajták antioxidáns tartalma, így hatékonyan növelhető a genotípusok potenciális egészségügyi előnyei, ezáltal segítséget nyújthatnak a nemesítés során.



